PTTGC ปั้นบริษัทย่อย “PM Myanmar” นำเข้าส่งออก-ขายสินค้าโพลีเมอร์ในเมียนมา
PTTGC ปั้นบริษัทย่อย "PM Myanmar" ลุยธุรกิจนำเข้าส่งออก-ขายสินค้าโพลีเมอร์ในเมียนมา
19 ธ.ค. 2561

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า บริษัท พีทีที โพลีเมอร์ มาร์เก็ตติ้ง จำกัด (PTTPM) ซึ่งเป็นบริษัทย่อยของบริษัทฯ ได้มีการจัดตั้งบริษัท  Polymer Marketing Myanmar Company Limited (PM Myanmar)  ซึ่งเป็นการลงทุนโดย PTTPM ถือหุ้นในสัดส่วนร้อยละ 100 และมีทุนจดทะเบียนเป็นเงิน 5,000,000 เหรียญสหรัฐฯ
โดย PTTPM ได้ดำเนินการขออนุมัติดำเนินธุรกิจของ PM Myanmar โดยได้รับใบรับรอง/ใบอนุญาตที่เกี่ยวข้องเป็นที่เรียบร้อยแล้ว  ทั้งนี้ PTTPM ได้ดำเนินการจดทะเบียนจัดตั้งบริษัท PM Myanmar แล้วเมื่อวันที่ 17 ส.ค. 2561 และดำเนินการชำระค่าหุ้นครั้งแรก ในวันที่ 18 ธ.ค. 2561 จำนวน 2,500,000 เหรียญสหรัฐฯ โดยในส่วนที่เหลือจะเรียกชำระตามแผนการใช้เงินในอนาคต
ทั้งนี้การจัดตั้งบริษัท PM  Myanmar มีวัตถุประสงค์เพื่อสนับสนุนการดำเนินกิจการค้าขายสำหรับการนำเข้า-ส่งออกและจัดจำหน่ายผลิตภัณฑ์โพลีเมอร์ในสาธารณรัฐแห่งสหภาพเมียนมา